নয়না উদুপি

নয়না উদুপি (জন্ম  একজন ভারতীয় ট্রান্সজেন্ডার মহিলা যিনি কর্মক্ষেত্রে অন্তর্ভুক্তির পক্ষে কথা বলার পাশাপাশি কর্পোরেট ক্ষেত্রে নিজের কর্মজীবন গড়ে তুলেছেন।

 প্রাথমিক জীবন 
নয়না কর্ণাটকের উদুপিতে জন্মগ্রহণ করেন, জন্মের সময় তাঁর লিঙ্গ পরিচয় ছিল ছেলে। তাঁর বাবা ও মা ছিলেন যথাক্রমে রামা শেরিগারা এবং সুশীলা। পাঁচ সন্তানের মধ্যে নয়না সবার বড়। শৈশবকালে তিনি নারীসুলভ বৈশিষ্ট্য প্রদর্শন করতেন, শাড়ি ও সালোয়ার কামিজ পরতে এবং মেয়েদের সাথে খেলতে পছন্দ করতেন। দশম শ্রেণী শেষ করার পর, তাঁর বাবা-মা তাঁকে কোলার স্বর্ণখনিতে (কেজিএফ) ফোরম্যান প্রশিক্ষণের জন্য পাঠান, তাঁরা আশা করেছিলেন যে নয়নার আচরণে পরিবর্তন আসবে। কিন্তু, হোস্টেলের অন্যান্য ছেলেদের কাছ থেকে নয়না ক্রমাগত উপহাস এবং হয়রানির সম্মুখীন হন, যার ফলে তিনি কেজিএফ ছেড়ে বেঙ্গালুরুতে চলে আসেন। সেখানে, ১৭ বছর বয়সে, তিনি রাতে একটি লজে রিসেপশনিস্ট হিসেবে কাজ করে এবং দিনের বেলায় পড়াশুনো করে কলাবিদ্যায় ২ পিইউসি ডিগ্রি অর্জন করেন।

 কর্মজীবনে বাধা 
ডিজাইনে একটি উন্নত ডিপ্লোমা কোর্স সম্পন্ন করার পর, নয়না ২০০০ সালে চাকরির সন্ধান শুরু করেন। প্রাথমিকভাবে তিনি ফ্রিল্যান্স প্রকল্পের জন্য চুক্তিবদ্ধ হন; তবে, যখন সকলে তাঁর ট্রান্সজেন্ডার পরিচয় জানতে শুরু করে, তখন তিনি কর্মসংস্থানের সমস্যার সম্মুখীন হন। পরে তিনি পুনের একটি ট্রান্সজেন্ডার সম্প্রদায়ে যোগদান করেন, যেখানে তিনি তিন বছর ধরে লিঙ্গ পুনর্নির্ধারণ প্রক্রিয়ার মধ্যে দিয়ে কাটিয়েছেন। তিনি ভিক্ষাবৃত্তির ওপর নির্ভর করে জীবন চালাতে চাননি, তাই তিনি কম্পিউটার দক্ষতা এবং মাল্টিমিডিয়া কোর্সে ভর্তি হন। তাঁর ট্রান্সজেন্ডার পরিচয়ের কারণে তিনি তিন মাসে ২০ টিরও বেশি চাকরি থেকে প্রত্যাখ্যাত হয়েছেন। তা সত্ত্বেও, তিনি বেঙ্গালুরুতে ফিরে আসেন। নিজেকে বাঁচিয়ে রাখার জন্য, তিনি জয়া প্রদা এবং পুনীত রাজকুমারের মতো অভিনেতাদের অভিনীত চলচ্চিত্রে অতিরিক্ত শিল্পী হিসেবে অভিনয় করেন। এরপর তিনি যৌন সংখ্যালঘুদের নিয়ে কাজ করে এমন একটি বেসরকারি সংস্থা (এনজিও) "সঙ্গমা"-তে প্রশাসনিক পদে চাকরি পান।

 কর্পোরেট জীবন 
নয়না থটওয়ার্কস ইণ্ডিয়ায় একজন সরবরাহকারী ব্যবস্থাপক (ভেণ্ডর ম্যানেজার) হিসেবে যোগদান করেন। প্রথমে, তিনি প্রতি সপ্তাহে বিপণন দলের (মার্কেটিং টিম) সাথে যোগাযোগ করতেন। যদিও তাঁর ডিজাইন দক্ষতা তাৎক্ষণিক ব্যবসায়িক প্রয়োজনীয়তার সাথে সামঞ্জস্যপূর্ণ ছিল না, তবুও থটওয়ার্কস তাঁকে গ্রাফিক ডিজাইন কোর্সে ভর্তি করে। সময়ের সাথে সাথে, তাঁর দায়িত্বের মধ্যে বিক্রেতা ব্যবস্থাপনা এবং ডিজাইন প্রকল্পগুলি  অন্তর্ভুক্ত হয়। তিনি এই সংস্থায় যোগ দেওয়ার পর কোম্পানিটি তাঁর জন্য একটি অন্তর্ভুক্তিমূলক কর্মক্ষেত্র তৈরির উদ্দেশ্যে সংবেদনশীলতা উদ্যোগেরও বাস্তবায়ন করে।

 প্রচার এবং সমর্থন 
বৈচিত্র্য ও অন্তর্ভুক্তির (ডি ও আই) একজন চ্যাম্পিয়ন হিসেবে, নয়না ভারতের বিভিন্ন ফোরামে ২০টিরও বেশি অধিবেশনের আয়োজন করেছেন, যেখানে লিঙ্গ সংবেদনশীলতার ওপর আলোকপাত করা হয়েছে। ২০২২ সালের এপ্রিলে অভিনেতা অক্ষয় কুমার প্রকাশিত ৭৫ জন ট্রান্সজেন্ডার ব্যক্তির সাফল্যের গল্প তুলে ধরা একটি কফি টেবিল বইতেও তাঁর নাম স্থান পেয়েছে। ২০১৮ সালে, তিনি একটি ফ্যাশন ব্র্যাণ্ডের জন্য র‍্যাম্পে হাঁটেন। কর্পোরেট ভূমিকার পাশাপাশি, নয়না কর্পোরেট ক্ষেত্রে কর্মসংস্থানের জন্য ট্রান্সজেন্ডার সম্প্রদায়ের সদস্যদের সমর্থন করেন। তিনি নিজের অভিজ্ঞতার কথা তুলে ধরেন এবং পেশাদার উন্নয়ন ও কর্মক্ষেত্রে একীকরণের বিষয়ে নির্দেশনা প্রদান করেন। 

 ব্যক্তিগত জীবন 
, নয়না তাঁর মা সুশীলার সাথে ঘনিষ্ঠ সম্পর্ক বজায় রাখেন, সুশীলা তাঁকে সর্বদা সমর্থন করে এসেছেন এবং তিনি উদুপিতেই থাকেন। তাঁরা প্রতিদিন যোগাযোগ করেন। অবসর সময়ে, নয়না বাগান করা, ছবি আঁকা এবং ভ্রমণ উপভোগ করেন, তিনি ১৫টিরও বেশি শহর ঘুরে দেখেছেন। তিনি অবিবাহিত রয়েছেন এবং নিজের পেশাগত দায়িত্ব ও ব্যক্তিগত আগ্রহের মধ্যে ভারসাম্য বজায় রেখে চলেছেন। তিনি অফিসে শাড়ি পরতে ভালোবাসেন।

 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:উড়ুপি জেলার ব্যক্তি
বিষয়শ্রেণী:জন্মের বছর অনুপস্থিত (জীবিত ব্যক্তি)